Diari Oficial de la Generalitat Valenciana


Sumari del DOGV 9620, del 19-06-2023 (2023/6288)

RESOLUCIÓ d'11 de maig de 2023, del Servei Territorial d'Indústria, Energia i Mines d'Alacant, per la qual s'atorga a Eléctrica Benéfica San Francisco de Asís, Coop. V., autorització d'implantació en sòl no urbanitzable, autorització administrativa prèvia, autorització administrativa de construcció i s'aprova el pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada a Crevillent, de potència instal·lada de 3,0 MWn i potència dels mòduls fotovoltaics de 3,640 MW, denominada Campillo. ATALFE/2022/54/03.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9620

Data del DOGV
:   19-06-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/6288


Data del document
:   11-05-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * pla d'urbanisme

RESOLUCIÓ d'11 de maig de 2023, del Servei Territorial d'Indústria, Energia i Mines d'Alacant, per la qual s'atorga a Eléctrica Benéfica San Francisco de Asís, Coop. V., autorització d'implantació en sòl no urbanitzable, autorització administrativa prèvia, autorització administrativa de construcció i s'aprova el pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada a Crevillent, de potència instal·lada de 3,0 MWn i potència dels mòduls fotovoltaics de 3,640 MW, denominada Campillo. ATALFE/2022/54/03. [2023/6288]  
  
Antecedents  
Primer. En data 12 d'agost de 2022 (GVRTE/2022/2628043) es va presentar per Eléctrica Benéfica San Francisco de Asís, Coop. V. (CIF: D15824824), sol·licitud d'autorització  
administrativa prèvia, autorització administrativa de construcció, relativa a la instal·lació elèctrica les característiques de la qual s'indiquen a continuació, pel procediment integrat d'autorització de centrals fotovoltaiques que es vulguen emplaçar sobre sòl no urbanitzable que estableix el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, DL 14/2020):  
  
Promotor: Eléctrica Benéfica San Francisco de Asís, Coop. V. (CIF: V72411981)   
Nom instal·lació: Campillo  
Tecnologia Fotovoltaica grups generadors:  
- Potència total (MWp): 3,640  
- Nre. mòduls: 6.180  
- Potència unitària (Wp): 589  
- Tipologia bifacial  
- Sistema subjecció i ancoratge: sistema de subjecció monopost de perfils d'acer galvanitzat en calent, amb seccions estàndard de construcció i el tipus de fixació al terreny mitjançant estacada d'aquesta.  
Potència nominal de l'inversor (MW) (màxima): 3,0 limitat de fàbrica   
Infraestructures d'evacuació:  
- Línia elèctrica subterrània de MT 20 kV de simple circuit i conductor Al HEPRZ1 12/20 kV 3 x 1 x 95 mm², de 232 m de longitud entre l'estació transformadora 1 de 3.585 kVA i el centre d'entrega i mesura (CEM), més 45 m subterranis de simple circuit i conductor Al HEPRZ1 12/20 kV 3 x 1 x 95 mm², entre el CEM i el centre de seccionament (CS), més 269 m subterranis de doble circuit i conductor Al HEPRZ1 12/20 kV 3 x 240 mm², entre el centre de seccionament (CS) i la línia Progrés - Est, propietat de Distribución Eléctrica Crevillent, SLU, de l'ST Crevillent (132 kV), en el suport C2154, situats en la parcel·la 77 del polígon 43 del terme municipal de Crevillent (Alacant).  
  
Punt de connexió a la xarxa: en el suport C2154, propietat de Distribución Eléctrica Crevillent, SLU.  
Xarxa a la qual es connecta: xarxa de distribució. Distribuidora Eléctrica Crevillent, SLU.  
Ubicació:  
- Emplaçament grups generadors: parcel·la 34 del polígon 43 del terme municipal de Crevillent (Alacant).  
- Emplaçament infraestructura d'evacuació: parcel·la 34 del polígon 43 del terme municipal de Crevillent (Alacant).  
- Emplaçament infraestructura d'evacuació que se cedirà al gestor de la xarxa, Distribuidora Eléctrica Crevillent, SLU: parcel·les 34, 9024 i 77 del polígon 43 del terme municipal de Crevillent (Alacant).  
  
Centre geomètric: coordenades UTM ETRS89 (fus 30): X: 689.112 m E; Y: 4.232.508 m N  
Segons el que indica l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, la potència instal·lada és de 3,0 MW.  
Aquesta sol·licitud es presenta amb la documentació següent:  
- Projecte de la planta fotovoltaica (data 10.08.2022), amb declaració responsable de la persona projectista.  
- Projecte del centre de transformació (data 10.08.2022), amb declaració responsable de la persona projectista.  
- Projecte del centre d'entrega i mesura (data 10.08.2022), amb declaració responsable de la persona projectista.  
- Projecte del centre de seccionament (data 10.08.2022), amb declaració responsable de la persona projectista.  
- Projecte de la línia col·lectora de mitjana tensió entre CT i CEM (data 10.08.2022), amb declaració responsable de la persona projectista.  
  
- Projecte de la línia d'evacuació entre CEM i CS (data 11.08.2022), amb declaració responsable de la persona projectista.  
- Projecte de la línia d'evacuació entre CS i punt de connexió (data 11.08.2022), amb declaració responsable de la persona projectista.  
  
- Separates del projecte.  
- Memòria del compliment dels criteris que estableix el DL 14/2020.  
- Informe certificat urbanístic municipal relatiu a la compatibilitat del projecte amb el planejament i les ordenances municipals, en els termes que preveu l'article 22 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
  
- Pla de desmantellament de la instal·lació i de restauració del terreny i entorn afectat, que inclou la memòria i el pressupost degudament justificat.  
- Garantia accés (i sol·licitud permisos)  
- Documentació per a l'acreditació de la capacitat legal, tècnica i economicofinancera del promotor.  
- Documentació acreditativa de la disponibilitat, o compromís de disponibilitat, del 25 % dels terrenys sobre els quals s'emplaçarà la instal·lació.  
Els documents estan referits a la central fotovoltaica en el seu conjunt, incloent-hi tots els equips i les instal·lacions necessaris per al funcionament i l'evacuació de l'energia produïda i els terrenys que s'hi vinculen.  
S'ha presentat la documentació cartogràfica del projecte, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià.  
Segon. S'ha incoat l'expedient ATALFE/2022/54/03 pel Servei Territorial d'Indústria, Energia i Mines d'Alacant, per a la tramitació conjunta de la planta fotovoltaica i les seues infraestructures d'evacuació pel procediment integrat d'autorització de centrals fotovoltaiques que vulguen emplaçar-se sobre sòl no urbanitzable connectades en alta tensió a xarxes de transport o distribució d'energia elèctrica.  
  
Tercer. Segons l'informe certificat urbanístic municipal de data 9 de setembre de 2022, els grups generadors estan situats en sòl no urbanitzable comú d'usos mixtos, que és compatible amb l'ús pretés.  
  
Quart. La sol·licitud de les autoritzacions administratives prèvies i de construcció de la instal·lació porta implícita la d'autorització d'implantació en sòl no urbanitzable per a la realització de l'activitat de producció d'energia elèctrica.  
Cinqué. Consta l'acord d'admissió a tràmit del Servei Territorial d'Indústria, Energia i Mines d'Alacant, de data 29 de setembre de 2022, en compliment de l'article 22 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Sisé. Les taxes administratives corresponents han sigut abonades en data 30 de setembre de 2022, la justificació d'ingrés de les quals consta en aquest expedient en data 30 de setembre de 2022.  
Seté. La sol·licitud ha sigut sotmesa al tràmit d'informació pública durant el termini de 15 dies, establit en l'article 23 del DL 14/2020, mitjançant els anuncis corresponents, en el Diari Oficial de la Generalitat Valenciana de data 12 de gener de 2023, amb posterior correcció en data 19 de gener de 2023, en el Butlletí Oficial de la Província d'Alacant de data 4 de gener de 2023, amb posterior correcció en data 20 de gener de 2023, i s'ha remés a l'ajuntament en el terme municipal del qual radicarà la instal·lació per a la seua exposició al públic pel mateix període de temps. Així mateix, s'ha posat la documentació a la disposició del públic en general en la seu electrònica de la Generalitat, en el lloc d'internethttps://cindi.gva.es/va/web/energia/alacant, en valencià i https://cindi.gva.es/es/web/energia/alacant, en castellà.  
Consta el certificat de l'exposició al públic de l'Ajuntament de Crevillent (Alacant) de l'11 de gener de 2023 fins a l'1 de febrer de 2023.  
  
No s'han presentat al·legacions durant el període d'informació pública ni s'ha personat acreditant la condició d'interessat cap persona física ni jurídica.  
Huité. Durant la instrucció del procediment es van remetre separates a les diferents administracions públiques, organismes o empreses de servei públic o de serveis d'interés general amb béns o drets a càrrec seu afectats per la instal·lació, per tal que en el termini de 15 dies presentaren la seua conformitat o oposició, amb el resultat següent:  
  
- Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica: en data 30 de març de 2023, es rep informe, amb referència FV\_104/2022, dels diversos serveis afectats (Servei de Caça i Pesca, Servei de Vida Silvestre, Servei de Gestió d'Espais Naturals Protegits i Servei d'Ordenació i Gestió Forestal) de la Subdirecció General de Medi Natural i Avaluació Ambiental. En aquest informe s'estableix el següent: La central fotovoltaica no està afectada per terreny forestal; la central fotovoltaica no afecta cap espai de la Xarxa Natura 2000; el clos perimetral previst per a la instal·lació s'ha d'ajustar al que disposa l'article 3.2.a del Decret 178/2005, de 18 de novembre, del Consell de la Generalitat, pel qual s'estableixen les condicions dels closos en el medi natural i dels tancaments cinegètics.  
  
I conclou:  
En consideració del que s'ha esposat anteriorment, s'emet el present informe favorable per a la instal·lació de la planta solar fotovoltaica, sempre que es complisquen les recomanacions, els condicionants i les mesures correctores indicades… El titular aporta un escrit el 3 d'abril de 2023, en el qual mostra expressament la seua conformitat amb l'informe.  
- Servei de Gestió Territorial de la Direcció General de Política Territorial i Paisatge de la Conselleria de Política Territorial, Obres Públiques i Mobilitat: en data 14 de febrer de 2023, es rep un informe per part d'aquest organisme, amb referència 22329\_03059\_R\_FTV, en què s'especifica el següent:  
D'acord amb la capacitat d'acolliment del territori sobre la totalitat de l'SNUC de Crevillent, la planta solar fotovoltaica PSF Campillo representa un percentatge ponderat del 0,21 % del total de l'ocupació del sòl SNUC. No obstant això, d'acord amb la Instrucció de la consellera de Política Territorial, Obres Públiques i Mobilitat de la Generalitat de data 5 de desembre de 2022, no es computen per a la limitació d'ocupació del sòl, de manera que els càlculs són a títol informatiu i de facilitar la gestió de l'òrgan substantiu.  
La línia d'evacuació, consistent en una línia subterrània d'una longitud aproximada de 269 metres, que es realitzarà entre la planta fotovoltaica i un suport de la línia aèria de mitjana tensió 20kV, línia progrés-est procedent de l'ST Crevillent, es considera viable.  
Respecte de les qüestions de la valoració del risc d'inundació i altres afeccions territorials, es determina que la planta solar no està afectada.  
  
El subsol on es localitza la instal·lació se situa en àrees que cal millorar per a la recàrrega estratègica d'aqüífers. No obstant això, s'hi hauran de plantejar mesures correctores que incidisquen sobre la infiltració i la minimització de l'escolament i que se centren bàsicament en els aspectes següents:  
- Es mantindran les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent que disminuïsquen l'escolament i augmenten la infiltració.  
- S'han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.  
- S'han de fer labors del sòl que mantinguen la seua textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancament perimetral de la parcel·la haurà de ser permeable al flux.  
Aquest informe s'elabora sense avaluar els efectes acumulatius que pogueren generar les altres instal·lacions veïnes o pròximes, l'existència de les quals implicaria una avaluació més precisa a conseqüència dels efectes acumulatius i secundaris que es van poder derivar per l'ampla ocupació de superfície generada i que podrien comportar més repercussions i efectes negatius sobre el territori.  
I conclou:  
Per tot el que s'ha exposat, la instal·lació de la planta solar PSF Campillo i la seua línia d'evacuació, al municipi de Crevillent (Alacant), no es troben afectades per perillositat d'inundabilitat ni per altres afeccions territorials, i es consideren compatibles, tenint en compte les consideracions finals esmentades, atenent les determinacions del PATRICOVA, les consideracions i normatives aplicables i les cartografies oficials d'ordenació del territori. El titular aporta un escrit el 28 de febrer de 2023, en què mostra expressament la seua conformitat amb l'informe.  
- Oficina Tècnica de l'Ajuntament de Crevillent: en data 3 de febrer de 2023, es rep un informe, amb referència 922138Y, en el qual s'indica que:  
Criteris generals en matèria de paisatge (art. 25 Decret llei 14/2020).  
  
Riscos naturals o induïts en el territori.  
L'emplaçament proposat no està afectat per riscos naturals de rellevància. D'acord amb la cartografia disponible en el visor de l'Institut Cartogràfic Valencià, l'emplaçament no està afectat per risc d'inundació, segons els nivells de perillositat del PATRICOVA, ni per riscos de lliscament. D'altra banda, presenta una baixa vulnerabilitat d'aqüífers i un baix risc d'erosió, i la seua valoració correspon, en tot cas, a la conselleria competent en matèria de riscos naturals, atesa l'antiguitat de la cartografia de riscos.  
  
Paisatge i infraestructura verda.  
En relació amb els criteris de paisatge, el vigent Pla general de Crevillent (aprovació definitiva de la Comissió Territorial d'Urbanisme el 16 de maig de 2011 - BOP núm. 590-9 92.10.2011) estableix en el seu article 6.18, Condicions estètiques, de les normes urbanístiques, en l'apartat 1, Protecció del paisatge i medi ambient:  
a) Les desforestacions i els terraplens que es produïsquen per l'execució de moviments de terra s'han de tractar adequadament, amb jardineria o arbratge, a fi de restaurar les condicions naturals del paisatge.  
  
Les pedreres i altres instal·lacions mineres que cessen les seues explotacions es veuran obligades a restituir el paisatge natural, per a la qual cosa suprimiran talussos i terraplens i reposaran la cara vegetal i la flora.  
b) Els blocs o cossos d'edificació s'han d'orientar, sempre que siga possible, en la direcció que menys obstaculitze les vistes d'interés, especialment en els marges de les carreteres.  
Tota actuació que puga alterar de manera important l'equilibri ecològic, el paisatge natural o introduïsca canvis substancials en la geomorfologia requerirà presentar un estudi de les seues conseqüències, juntament amb la documentació preceptiva.  
  
Segons l'avantprojecte presentat, en el seu apartat 4.2. Moviment de terres, el pendent actual del terreny és inferior a 10° i la transformació del terreny serà mínima. Quant a l'apartat 2 de l'article Materials de façana:  
a) Com a regla general, no serà obligatori construir o revestir de cap mena de material les façanes dels edificis, la planta baixa, els sòcols ni qualsevol altra part d'aquests.  
No obstant això, es podrà exigir un tractament unitari pel que fa a materials, color i formes per a la façana, les mitgeres i els elements tècnics d'instal·lacions d'un mateix edifici.  
b) Es podran emprar en tots els casos estucs o pintures sobre revestiments de morter de ciment. S'exigirà que siguen d'acurada execució i de màxima qualitat.  
  
Segons l'avantprojecte presentat en el seu apartat 4.1. Sistema d'obra civil, el centre d'entrega i mesura d'evacuació d'energia elèctrica es deixarà acabat per a recobrir amb pintures del color que millor s'adapte al medi ambient.  
Quant a l'apartat 5 de l'article Adaptació topogràfica i moviments de terres: En les parcel·les amb pendent i en els casos en què siga imprescindible l'anivellament del sòl en terrasses, aquestes es disposaran de manera que la cota de cada una complisca les condicions següents.  
a) Les plataformes d'anivellament al costat de les bogues no podran situar-se a més d'1,50 metres per damunt o més de 2,20 metres per davall de la cota natural de la boga.  
b) La plataforma d'anivellament en interior de parcel·la haurà de disposar-se de manera que no sobrepasse uns talussos ideals de pendent 1:3 (altura:base) traçats des de les cotes per damunt o per davall possibles de les bogues.  
Els murs interiors de contenció de terres no podran sobrepassar en la part vista una altura de 3,70 metres.  
c) Es garantirà l'estabilitat de les terres de tots els límits i de la via pública.  
  
Es preveu el seu compliment en funció de l'apartat 4.2 de l'avantprojecte.  
Quant a l'apartat 6 de l'article, Tanques:  
1. Les tanques que estiguen enfront d'espais públics hauran de subjectar-se en tota la seua longitud a les alineacions i les rasants d'aquests.  
2. En el medi urbà, l'altura màxima de tanques opaques serà de 2,00 metres mesurats des de la cota natural del terreny en cada punt de boga. La resta fins a 3,00 metres serà de tela metàl·lica, color reixa o vegetal. Només podrà recular-se de l'alineació a fi d'aconseguir un millor accés a la propietat des dels espais públics.  
3. No es permetrà incrementar l'altura de les tanques opaques amb instal·lacions de tipus frontons o similars.  
En la resta del sòl, la tanca es disposarà sobre l'alineació i es farà a base de tanca vegetal, tela metàl·lica, gelosia o reixa de ferro o acer amb altura màxima de 3,00 m, i es podrà disposar d'un sòcol opac d'altura no superior a 1,00 m.  
Tots els solars han d'estar obligatòriament tancats fins que s'edifiquen.  
  
Segons l'avantprojecte presentat en el seu apartat 4.1. Sistema d'obra civil, el tancat tindrà una altura mínima de 2,20 m.  
Les normes urbanístiques del Pla general de Crevillent inclouen un annex II, Normativa per a la protecció del paisatge, i en l'article 7, Normes generals, estableix els aspectes aplicables següents:  
  
1. Les construccions hauran d'adaptar-se a l'ambient en què se situen. No s'admetran actuacions individuals que distorsionen el cromatisme, la textura i les solucions constructives dels edificis o del conjunt en el qual se situen.  
(…)  
3. No es permetrà que la situació o les dimensions dels edificis, els murs, els tancaments, les instal·lacions, el depòsit permanent d'elements i materials o les plantacions vegetals trenquen l'harmonia del paisatge rural o urbà tradicionals, o desfiguren la seua visió.  
4. En el sòl no urbanitzable, sense perjudici de l'aplicació supletòria de les normes anteriors, seran, a més, normes aplicables directament per a les construccions i edificacions les següents:  
a. Les edificacions en sòl no urbanitzable hauran de ser concordes amb el seu caràcter aïllat, harmonitzat amb l'ambient rural i el seu entorn natural, segons les regles que el planejament aplicable determine per a integrar les noves construccions en les tipologies tradicionals de la zona o més adequades al seu caràcter.  
b. Totes les edificacions i activitats que s'autoritzen en el sòl no urbanitzable s'ajustaran a l'ordenació aprovada i disposaran d'adequats sistemes de depuració dels abocaments i residus que es generen.  
5. Sense perjudici de l'aplicació supletòria de les normes anteriors, en el medi rural seran normes d'aplicació directa les següents.  
a. No s'hi podran fer construccions que presenten característiques tipològiques o solucions estètiques pròpies de les zones urbanes, excepte en els assentaments rurals que admeten aquesta tipologia.  
b. Es prohibeix la col·locació i el manteniment d'anuncis, cartells i tanques publicitàries, excepte els que tinguen caràcter institucional o finalitat indicativa o informativa, amb les característiques que fixe, si és el cas, l'administració competent o, tractant-se de domini públic, dispose de l'expressa autorització demanial i no represente un impacte paisatgístic.  
(…)  
6. Es prohibeixen els creixements urbanístics i les construccions sobre elements dominants o en la cresta de les muntanyes, cúspides del terreny i vessants amb pendents superiors al 33 %, excepte quan forme part del creixement natural de nuclis històrics que es troben en aquesta situació i no es modifique substancialment la relació del nucli amb el paisatge en el qual s'insereix, així com les obres d'infraestructures i equipaments d'utilitat pública que hagen d'ocupar aquestes localitzacions, de conformitat amb l'apartat (b) de l'article 33 de la Llei d'ordenació del territori i protecció del paisatge. En cap cas podran urbanitzar-se sòls amb pendents mitjanes superiors al 50 %.  
7. S'hi incorporaran els elements topogràfics significatius com a condicionants dels projectes, com ara vessants i ressalts del relleu, llits naturals, murs, bancals, camins tradicionals i altres anàlegs, i es proposaran les accions d'integració necessàries per a no deteriorar la qualitat paisatgística.  
8. S'integrarà la vegetació i l'arbratge preexistent i, en cas de desaparició, s'establiran les mesures compensatòries que permeten conservar la textura i l'escala de compartimentació original dels terrenys.  
  
9. Es preservaran les fites i elevacions topogràfiques, per a la qual cosa es mantindrà la visibilitat, es reforçarà la presència com a referències visuals del territori i la funció que tenen com a espais de gaudi escenogràfic.  
10. Es mantindrà el paisatge agrícola tradicional i característic dels espais rurals per la seua contribució a la varietat del paisatge i integració en aquest de les àrees urbanitzables previstes.  
11. Es mantindrà el paisatge obert i natural de les perspectives que oferisquen els conjunts urbans històrics, típics o tradicionals, i de l'entorn de carreteres i camins de caràcter pintoresc, de manera que no s'admetran la construcció de tancaments, edificacions o altres elements la situació o les dimensions dels quals limiten el camp visual o desfiguren sensiblement tals perspectives.  
En el seu article 8, Integració paisatgística en la topografia del terreny, indica:  
1. En el medi natural, les actuacions que es projecten s'adequaran al pendent natural dels terrenys; per tant, no es permetran desmunts d'una altura superior a 3 metres i vegada i mitja de separació entre aquests, de manera que aquesta s'altere en el mínim grau possible i es propicie l'adequació a la seua topografia natural, tant del perfil edificat com del parcel·lari, de la xarxa de camins, de les infraestructures lineals, de conformitat amb l'apartat (a) de l'article 33 de la Llei d'ordenació del territori i protecció del paisatge. No es permetrà la modificació del paisatge que ocasione la transformació urbanística, agrícola o de qualsevol naturalesa dels terrenys el pendent mitjà dels quals siga superior al 33 %.  
2. Es preservaran les fites i elevacions topogràfiques naturals —com ara vessants, turons, muntanyes, serres, llits naturals i qualssevol altres d'anàloga naturalesa —es mantindrà la visibilitat i es reforçarà la presència que tenen com a referències visuals del territori i la seua funció com a espai de gaudi escenogràfic. A aquest efecte, es prohibeixen les transformacions de qualsevol naturalesa que alteren o empitjoren la percepció visual de tal condició.  
3. Els elements topogràfics artificials tradicionals significatius, com ara murs, bancals, bardisses, camins i altres anàlegs s'incorporaran com a condicionant de projecte, per a la qual cosa es proposaran les accions d'integració necessàries per a no deteriorar la qualitat paisatgística, de conformitat amb el que preveu l'apartat (c) de l'article 33 de la Llei d'ordenació del territori i protecció del paisatge.  
4. Els talussos i desmunts d'altura superior a un metre i tots aquells la contenció dels quals es faça amb materials artificials es tractaran amb coberta vegetal.  
5. Es procedirà a la restauració paisatgística de mines i explotacions per a l'extracció d'àrids que estiguen obsoletes, de conformitat amb la legislació vigent.»  
És rellevant també la consideració dels articles 9, 10 i 11 que contenen determinacions quant a integració de la flora, sonora i lumínica, respectivament, així com la secció segona, Normes d'integració paisatgística en el sòl no urbanitzable i per a la protecció del sistema d'espais oberts.  
Segons l'avantprojecte presentat, la implantació prevista no contravé les condicions paisatgístiques del Pla general de Crevillent ni afecta la infraestructura verda.  
Afecció als connectors territorials definits en l'Estratègia territorial de la Comunitat Valenciana.  
Segons la Cartografia de l'ICV, no afecta els connectors territorials de l'Estratègia territorial de la Comunitat Valenciana definits en les directrius 43 i 44 d'aquesta.  
Pla de desmantellament de la instal·lació i de restauració del terreny i entorn afectat.  
El pla remés preveu el subsolatge de la capa mineral alterada, així com l'estesa de la terra vegetal en les zones més afectades de la planta solar fotovoltaica, que possibilite el desenvolupament de la implantació d'usos propis del sòl no urbanitzable i es recupere l'estat natural o l'ús agrícola.  
I conclou:  
En virtut de l'anterior, i amb les observacions realitzades, no hi ha cap inconvenient en matèria de paisatge per a la implantació de les instal·lacions projectades per la Cooperativa Eléctrica Benéfica San Francisco de Asís, COOP. V., en el polígon 43, parcel·la 34, del cadastre de Crevillent, atesa la regulació municipal d'aquesta matèria.  
Per tant, és procedent informar el que s'ha exposat, als efectes oportuns, sense perjudici de la resta de consideracions jurídiques i/o administratives que puguen establir-se sobre aquest tema. El titular aporta un escrit el 19 de febrer de 2023, en què mostra expressament la seua conformitat amb l'informe.  
Consten els informes FV\_104/2022, de data 30 de març de 2023, de la Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, 22564\_03059\_R\_FTV, de data 14 de febrer de 2023, del Servei de Gestió Territorial, i 922138Y, de data 3 de febrer de 2023, de l'Oficina Tècnica de l'Ajuntament de Crevillent, favorables vinculants dels òrgans competents en matèria d'ordenació del territori i paisatge, esmentats anteriorment, que recull l'article 25 del DL 14/2020, en els quals consten els següents condicionants acceptats pel promotor que s'exposen en la resolució.  
- Informe municipal en referència a l'article 24.1 del Decret llei 14/2020:  
Béns i drets afectats:  
Les instal·lacions projectades afecten parcialment el traçat del camí 9024, de titularitat cadastral municipal, per la qual cosa el projecte de l'obra que s'executarà ha de preveure les corresponents mesures per a mantindre en ús aquest camí. Les possibles fiances per a garantir la reposició de serveis afectats s'establiran en les corresponents llicències urbanístiques.  
La instal·lació proposada no està vinculada a una explotació agrària ni a les seues activitats complementàries. El terreny sobre el qual es proposa la implantació no es troba en cap dels supòsits de l'apartat 3 de l'article 7 de la Llei 5/2019, de 28 de febrer, de la Generalitat, d'estructures agràries de la Comunitat Valenciana, sense perjudici de la seua valoració per la conselleria competent en matèria d'agricultura.  
  
I conclou:  
En virtut de l'anterior, i amb les observacions realitzades, no hi ha inconvenient quant a la matèria objecte d'aquest informe per a la implantació de les instal·lacions projectades per la Cooperativa Eléctrica Benéfica San Francisco de Asís, COOP. V., en el polígon 43, parcel·la 34 del cadastre de Crevillent. El titular aporta un escrit el 19 de febrer de 2023, en què mostra expressament la seua conformitat amb l'informe.  
Nové. Consten en l'expedient el document d'acceptació per part del gestor de la xarxa de distribució, Distribuidora Eléctrica Crevillente, SLU, i els projectes de les instal·lacions que seran cedides després de l'execució d'aquestes. (Centre de seccionament i línia d'alta tensió indicats anteriorment).  
Desé. A més, el promotor ha acreditat la capacitat legal, tècnica i econòmica per a dur a terme el projecte, així com que disposa de manera efectiva de recursos econòmics i financers necessaris per a materialitzar el projecte d'execució sol·licitat.  
Onzé. El promotor ha justificat que disposa dels terrenys on s'implantarà la instal·lació, així com dels acords dels terrenys per on discorren les infraestructures d'evacuació.  
Dotzé. Consta en l'expedient que el promotor ha depositat la garantia econòmica exigida per a l'accés a la xarxa, mitjançant un aval, depositat en data 16.12.2019, amb número de garantia 717419I307, de 136.000,00 € (amb número de carta de pagament 054301976257X) per a abastar la potència instal·lada total sol·licitada, segons la definició de potència instal·lada i les quanties vigents en el moment del depòsit de les garanties, així com que la instal·lació té concedit el permís d'accés a la xarxa de distribució, atorgat pel gestor d'aquesta xarxa, Distribución Eléctrica Crevillent, SLU, en data 9 de maig de 2022.  
  
Tretzé. La instal·lació disposa dels permisos d'accés i connexió vigents per a la totalitat de la potència instal·lada, i consten les dades següents en els permisos:  
- Titular: Eléctrica Benéfica San Francisco de Asís, Coop. V.  
  
- Nom de la instal·lació: Campillo  
- Tecnologia: fotovoltaica  
- Potència dels grups generadors (kW): 3,640 MW pic  
- Potència instal·lada (kW): 3,0 MW  
- Capacitat d'accés concedida (kW): 3,0 MW  
- Punt de connexió definitiu: la línia Progrés-Est de 20 kV de l'ST Crevillent (132 kV), en el suport C2154  
Catorzé. Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència d'acord amb la Llei 39/2015, de procediment administratiu comú de les administracions públiques.  
Quinzé. S'ha sol·licitat a l'Ajuntament l'informe preceptiu i no vinculant que estableix l'article 30.2 del Decret llei 14/2020, de 7 d'agost. En data 3 de febrer de 2023, es rep aquest informe favorable a l'efecte de l'autorització del Servei Territorial d'Indústria, Energia i Mines d'Alacant, sobre la instal·lació sol·licitada.  
  
Setzé. Que s'ha emés en data 11 de maig de 2023 la proposta de resolució del Servei Territorial d'Indústria, Energia i Mines d'Alacant, per la qual s'atorga a Eléctrica Benéfica San Francisco de Asís, Coop. V., autorització d'implantació en sòl no urbanitzable, autorització administrativa prèvia, autorització administrativa de construcció i s'aprova el pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada a Crevillent (Alacant), de potència instal·lada 3,0 MWn i potència dels mòduls fotovoltaics de 3,640 MWp, denominada «Campillo».  
  
  
Fonaments de dret  
Primer. La instrucció i resolució d'aquest procediment administratiu correspon a la Generalitat, ja que la instal·lació elèctrica objecte d'aquest es troba íntegrament en territori de la Comunitat Valenciana, i no està enquadrada en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció.  
Tercer. El procediment és el que estableix el capítol II del títol II del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (DL 14/2020), ja que es tracta d'una central fotovoltaica que s'implantarà en sòl no urbanitzable, tenint en compte el que estableix l'article 7.3 del Decret 88/2005, de 29 d'abril.  
  
Quart. D'acord amb el que disposa el Decret 88/2005, de 29 d'abril, concordat amb l'article 13, de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al Servei Territorial d'Indústria, Energia i Mines d'Alacant la resolució del present procediment.  
  
Cinqué. D'acord amb l'article 21.5 de la Llei 24/2013, de 26 de desembre, formaran part de la instal·lació de producció les seues infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
Sisé. L'article 216 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, estableix que la Generalitat intervé en l'autorització d'usos i aprofitaments en sòl no urbanitzable, dins dels límits i en les condicions que estableix aquest text refós, mitjançant la declaració d'interés comunitari prèvia a la llicència municipal, en concret en el supòsit que preveu l'article 211.1, paràgraf d, generació d'energia renovable, excepte en els supòsits que preveuen els articles 217, 218 i 219.  
  
Seté. Segons l'epígraf i de l'article 2 del DL 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, conforme a l'informe previ, preceptiu i favorable de l'òrgan competent en matèria d'ordenació del territori i paisatge, autoritza a implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i estableix les condicions en què podrà realitzar-se tal implantació. Aquest pronunciament substitueix la intervenció que realitza la Generalitat en el procediment d'autorització d'usos i aprofitaments en sòl no urbanitzable previst en la normativa d'ordenació del territori, urbanisme i paisatge.  
  
Huité. Segons el que indica l'article 25 del DL 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
Nové. De conformitat amb la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte del present procediment no constitueix un projecte sotmés a avaluació d'impacte ambiental.  
Desé. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no podrà ser atorgada si el seu titular no ha obtingut prèviament els permisos d'accés i connexió a les xarxes de transport o distribució corresponents.  
Onzé. De conformitat amb l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, per a l'obtenció de l'autorització de la instal·lació, serà un requisit previ indispensable l'obtenció dels permisos d'accés i connexió a les xarxes de transport o distribució corresponents per la totalitat de la potència de la instal·lació, sense perjudici que l'article 53.1 de la Llei 24/2013, de 26 de desembre, dispose que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
  
Dotzé. D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la inferior d'entre les dues següents:  
a) la suma de les potències màximes unitàries dels mòduls fotovoltaics que configuren aquesta instal·lació, mesurades en condicions estàndard segons la norma UNE corresponent;  
b) la potència màxima de l'inversor o, si és el cas, la suma de les potències dels inversors que configuren aquesta instal·lació.  
Tretzé. Segons la disposició transitòria cinquena del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, la nova definició de potència instal·lada introduïda mitjançant la disposició final tercera u tindrà efectes per a les instal·lacions que, havent iniciat la seua tramitació, encara no hagen obtingut l'autorització d'explotació definitiva.  
  
Catorzé. D'acord amb el que disposa l'article 53.4 de la Llei 24/2013, de 26 de desembre, del sector elèctric, l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de producció d'energia elèctrica han d'acreditar la seua capacitat legal, tècnica i economicofinancera exigible per a la realització de cada un dels projectes que presenten; tot això, sense perjudici del que preveu aquest últim en relació amb l'exempció d'acreditació d'aquestes capacitats que potestativament puga atorgar l'Administració per als que exercisquen l'activitat.  
Quinzé. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia s'ha de justificar la necessitat de la instal·lació i que aquesta no genera incidències negatives en el sistema.  
Setzé. Conforme a l'article 53.1.b de la Llei 24/2013, del sector elèctric, per a la sol·licitud de l'autorització administrativa de construcció, el promotor presentarà un projecte d'execució juntament amb una declaració responsable que acredite el compliment de la normativa que li siga aplicable.  
Desseté. Segons el que estableix el capítol III del DL 14/2020, la persona titular de la instal·lació està obligada a desmantellar-la completament i restaurar els terrenys i el seu entorn en finalitzar l'activitat, per a la qual cosa ha de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i entorn afectat al tipus d'interés legal dels diners, considerant una vida útil de la instal·lació de 30 anys. En cap cas aquest import serà inferior al 5 % del pressupost d'execució material del projecte tècnic. Aquesta garantia es cancel·larà quan la persona titular de la instal·lació acredite el compliment de les obligacions a les quals està afecta.  
Dihuité. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions que estableix aquest decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Denové. Que consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament de Crevillent. I la sol·licitud dels preceptius informes d'acord amb l'article 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
En consideració del que s'ha exposat, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar l'autorització d'implantació en sòl no urbanitzable en les parcel·les següents, per a la realització de l'activitat de producció d'energia elèctrica, atés el sentit favorable dels informes emesos per l'òrgan competent en matèria d'ordenació del territori i paisatge:  
Parcel·la 34 del polígon 43, la referència cadastral del qual és: 00151Q594162637648LA, al terme municipal de Crevillent (Alacant)  
  
Consten els informes 22344\_03059\_R\_FTV, de data 14 de febrer de 2023, del Servei de Gestió Territorial, i 922138Y, de data 3 de febrer de 2023, de l'Oficina Tècnica de l'Ajuntament de Crevillent, favorables vinculants dels òrgans competents en matèria d'ordenació del territori i paisatge, que estableix l'article 25 del DL 14/2020, en els quals consten els següents condicionants acceptats pel promotor.  
  
En relació amb l'informe de la Direcció General de Medi Natural i Avaluació Ambiental:  
- La planta solar es disposaria sobre un sòl amb un nivell erosiu baix. Així i tot, s'entén correcta la proposta de fer el mínim moviment de terres i compactat de sòl amb la finalitat de disminuir les afeccions a aquest. S'hauran de respectar els bancals i ribassos que hi ha sense retirar la terra fèrtil del sòl.  
- En el mateix sentit, s'ha de fer el mínim moviment de terres i compactat de sòl amb la finalitat de disminuir les afeccions a aquest. Per això, es requereix la clavada directa sense fonamentacions, sempre que la geologia ho permeta, i que no requerisquen un anivellat, desmunt, condicionament topogràfic, esplanació o anivellat d'aquest.  
- Caldrà tindre en compte els efectes de l'escolament de les plaques sobre el sòl, produït tant per la pluja com per la neteja, que podria provocar l'aparició de solcs o regalls d'erosió sota les línies d'aquestes. S'haurà de mantindre una capa de mulch amb restes de vegetació o palla, de manera que es dissipe l'energia cinètica de les gotes de pluja i s'evite l'erosió per esguitada i erosió laminar.  
- També s'haurà de mantindre una capa de cultiu herbaci en totes les instal·lacions que afavorisca el manteniment de l'estructura edàfica i, a més, la presència d'insectes pol·linitzadors, que farà possible el seu ús combinat amb l'apicultura o l'agrovoltaica.  
- Per a mantindre o limitar el creixement de vegetació en la planta solar, no es podran emprar herbicides i és recomanable la ramaderia extensiva o el desbrossament selectiu mecanitzat d'aquesta.  
- En el procés de desmantellament de la planta solar es recorda que no haurà de quedar cap element artificial en l'enclavament i que s'haurà de restaurar el sòl afectat de manera que es garantisquen els seus usos anteriors al canvi d'ús del sòl.  
- Com que la planta està localitzada en una zona de clima bastant àrid, s'haurà de crear i mantindre almenys un punt d'aigua de xicotetes dimensions. Per a la construcció, es pot consultar la publicació de la Generalitat Valenciana «Conservació i restauració de punts d'aigua per a la biodiversitat», disponible en línia.  
- Encara que la línia d'evacuació siga subterrània, qualsevol entroncament aeri/subterrani de la línia d'evacuació haurà de complir amb les prescripcions tècniques i mesures de prevenció descrites en l'article 6 i 7, establides en el Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
En relació amb l'informe del Servei de Gestió Territorial:  
S'hauran de plantejar mesures correctores que incidisquen sobre la infiltració i el drenatge de l'aigua, entre les quals es consideraran les següents:  
- Es mantindran les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent que disminuïsquen l'escolament i augmenten la infiltració.  
- S'han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.  
- S'han de fer labors del sòl que mantinguen la seua textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancament perimetral de la parcel·la haurà de ser permeable al flux.  
El període de vigència d'aquesta serà de 30 anys, sense perjudici de les possibles pròrrogues que s'atorguen, prèvia sol·licitud per la titular abans que acabe el termini esmentat, i que estiguen plenament justificades.  
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la titular del desmantellament de la instal·lació i de restauració del terreny i entorn afectat.  
De la mateixa manera, en cas de tancament definitiu de la instal·lació, es produirà la caducitat de l'autorització d'implantació en sòl no urbanitzable, la qual cosa s'especificarà en l'autorització del tancament.  
  
Segon  
Atorgar autorització administrativa prèvia de la instal·lació de producció d'energia elèctrica a partir de fonts renovables que s'indica, i les seues infraestructures d'evacuació de l'energia elèctrica generada:  
Promotor: Eléctrica Benéfica San Francisco de Asís, Coop. V. (CIF: J52799199)  
 Nom instal·lació: Campillo  
Tecnologia: Fotovoltaica   
Grups generadors:  
- Potència total (MWp): 3,640  
- Nre. mòduls: 6.180  
- Potència unitària (Wp): 589  
- Tipologia bifacial  
- Sistema subjecció i ancoratge: sistema de subjecció monopost de perfils d'acer galvanitzat en calent, amb seccions estàndard de construcció i el tipus de fixació al terreny mitjançant estacada d'aquest.  
Potència nominal de l'inversor (MW) (màxima): 3,0 limitat de fàbrica   
Infraestructures d'evacuació:  
- Línia elèctrica subterrània de MT 20 kV de simple circuit i conductor Al HEPRZ1 12/20 kV 3 x 1 x 95 mm², de 232 m de longitud entre l'estació transformadora 1 de 3.585 kVA i el centre d'entrega i mesura (CEM), més 45 m subterranis de simple circuit i conductor Al HEPRZ1 12/20 kV 3 x 1 x 95 mm², entre el CEM i el centre de seccionament (CS), més 269 m subterranis de doble circuit i conductor Al HEPRZ1 12/20 kV 3 x 240 mm², entre el centre de seccionament (CS) i la línia Progrés - Est, propietat de Distribución Eléctrica Crevillent, SLU, de l'ST Crevillent (132 kV), en el suport C2154, situats en la parcel·la 77 del polígon 43 del terme municipal de Crevillent (Alacant).  
Ubicació:  
- Emplaçament grups generadors: Parcel·la 34 del polígon 43 del terme municipal de Crevillent (Alacant).  
- Emplaçament infraestructura d'evacuació: Parcel·la 34 del polígon 43 del terme municipal de Crevillent (Alacant).  
- Emplaçament infraestructura d'evacuació que se cedirà al gestor de la xarxa, Distribuidora Eléctrica Crevillent, SLU: Parcel·les 34, 9024 i 77 del polígon 43 del terme municipal de Crevillent (Alacant).  
Centre geomètric (coordenades UTM) i   
Línia poligonal: coordenades UTM ETRS89 (fus 30): X: 689.112 m E; Y: 4.232.508 m N  
  
  
  
  
  
  
Característiques de la central fotovoltaica:  
La central fotovoltaica denominada «Campillo», de potència màxima total de mòduls fotovoltaics (pic) de 3,640 MWp i de potència nominal d'inversors de 3,0 MW, està composta per un camp generador de 6.180 mòduls fotovoltaics de 589 Wp, muntats sobre estructures fixes metàl·liques. Aquests mòduls fotovoltaics es connecten amb 1 inversor de 3000 kW limitat de fàbrica. Això suposa una potència nominal d'inversors de 3,0 MW. Al seu torn, l'inversor es connecta amb la part de baixa tensió del transformador per a elevar la tensió i cel·les de mitjana tensió fins a un centre d'entrega i mesura prefabricat que està situat en la parcel·la 34 del polígon 43 del terme municipal de Crevillent (Alacant).  
D'aquest centre d'entrega i mesura partirà la línia elèctrica de 20 kV, amb un tram de 45 m subterranis de simple circuit i conductor Al HEPRZ1 12/20 kV 3 x 1 x 95 mm², entre el CEM i el CS, situats en la parcel·la 34 del polígon 43 del terme municipal de Crevillent (Alacant).  
  
D'aquest centre de seccionament partirà la línia elèctrica de 20 kV, amb un tram de 269 m subterranis de doble circuit i conductor Al HEPRZ1 12/20 kV 3 x 240 mm², entre el CS i la línia 5 - la Casella de 20 kV de l'ST Beneixama (2kV), en el tram de línia PROGRÉS - EST, propietat de Distribución Eléctrica Crevillent, SLU, de l'ST Crevillent (132 kV), en el suport C2154, situat en la parcel·la 77 del polígon 43, del terme municipal de Crevillent (Alacant).  
Concorde amb els projectes i la documentació que hi ha en l'expedient:  
- Projecte de la planta fotovoltaica (data 10.08.2022), amb declaració responsable de la persona projectista.  
- Projecte del centre de transformació (data 10.08.2022), amb declaració responsable de la persona projectista.  
- Projecte del centre d'entrega i mesura (data 10.08.2022), amb declaració responsable de la persona projectista.  
- Projecte del centre de seccionament (data 10.08.2022), amb declaració responsable de la persona projectista.  
- Projecte de la línia col·lectora de mitjana tensió entre CT i CEM (data 10.08.2022), amb declaració responsable de la persona projectista.  
  
- Projecte de la línia d'evacuació entre CEM i CS (data 11.08.2022), amb declaració responsable de la persona projectista.  
- Projecte de la línia d'evacuació entre CS i punt de connexió (data 11.08.2022), amb declaració responsable de la persona projectista.  
  
- Annex tancat perimetral.  
Pressupost global de la instal·lació: 1.813.029,69 € (un milió huit-cents tretze mil vint-i-nou euros amb seixanta-nou cèntims).  
Forma part de la infraestructura d'evacuació de la planta el centre de seccionament i la derivació fins a la línia de l'empresa distribuïdora. No obstant això, després de l'execució de l'obra, després d'emetre el corresponent certificat final d'obra, abans de l'autorització d'explotació, està prevista la cessió de l'esmentat centre de seccionament i la derivació a favor de la distribuïdora, Distribución Eléctrica Crevillent, SLU, de manera que aquesta part de la infraestructura d'evacuació estaria a nom de la distribuïdora en la realització de posada en marxa de la instal·lació.  
Aquesta autorització s'atorga condicionada al compliment de les determinacions reflectides en els diferents informes emesos i que han sigut acceptats pel promotor de la instal·lació i que succintament han sigut indicats anteriorment en els antecedents.  
La persona titular de la present autorització tindrà els drets, els deures i les obligacions que recull el títol IV de la Llei 24/2013, de 26 de desembre, del sector elèctric, i el seu desplegament reglamentari, i, en particular, els que estableixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la titular ha d'observar els preceptes, les mesures i les condicions que s'establisquen en la legislació aplicable en cada moment a l'activitat de producció d'energia elèctrica.  
L'incompliment de les condicions i requisits establits en aquesta autorització o la variació substancial dels pressupostos que han determinat que s'atorgue podran ocasionar que siga revocada.  
Aquesta autorització s'emet sense perjudici de tercers i deixant fora de perill els drets particulars.  
Tercer  
Atorgar a la persona peticionària l'autorització administrativa de construcció de la instal·lació de producció d'energia elèctrica a partir de fonts renovables i les seues infraestructures d'evacuació de l'energia elèctrica generada que disposa d'autorització prèvia per la present resolució respecte dels projectes:  
- Planta solar fotovoltaica «Campillo» DE 3.400 kWp/3.000 kWn connectada a la xarxa de distribució d'energia elèctrica.  
- Centre de transformació intempèrie d'energia elèctrica.  
- Línia Subterrània col·lectora de mitjana tensió des de centre de transformació d'intempèrie fins a centre d'entrega i mesura d'energia elèctrica.  
- Centre d'entrega i mesura d'energia elèctrica.  
- Línia subterrània d'evacuació de mitjana tensió des de centre d'entrega i mesura d'energia elèctrica fins a centre de seccionament - barra de 20 kV.  
- Centre de seccionament independent.  
- línia subterrània de mitjana tensió des de centre de seccionament fins a entroncament aeri/subterrani en suport existent, derivació aèria C2154, de la línia Progrés - Est, propietat de Distribución Eléctrica Crevillent, SLU.  
En l'execució del projecte es tindran en compte les condicions que estableixen en els informes de les diferents administracions públiques, organismes o, si és el cas, empreses de servei públic o de serveis d'interés econòmic general amb béns o drets a càrrec seu afectats per la instal·lació, a més, específicament, s'hauran de complir les següents:  
  
1. Les instal·lacions s'han d'executar segons el/s projecte/s presentat/s, els seus annexos, si és el cas, i d'acord amb els condicionats tècnics establits per les administracions públiques, organismes i empreses de servei públic o d'interés general afectats per les presents instal·lacions i que han sigut acceptats pel sol·licitant. En cas que per a això fora necessari introduir modificacions en la instal·lació respecte de la documentació presentada, la persona titular de la present autorització ha de sol·licitar a aquest òrgan la corresponent autorització prèviament a la seua execució, llevat que es tracte de modificacions no substancials.  
  
2. Les instal·lacions que s'executaran han de complir, en tot cas, el que estableix el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries. S'haurà de complir amb les prescripcions tècniques i mesures de prevenció que descriu l'article 6 i 7 del Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
  
3. Amb la sol·licitud d'autorització d'explotació provisional, serà requisit imprescindible per a atorgar-la que la titular de la instal·lació presente, juntament amb la resta de documentació preceptiva, un certificat acreditatiu de la limitació dels inversors i del compliment per aquests de la funcionalitat limitadora del fet que en cap règim de funcionament de la central s'injectarà una potència activa a la xarxa elèctrica superior a la capacitat d'accés atorgada.  
4. La central elèctrica objecte d'aquesta resolució, d'acord amb la potència instal·lada d'aquesta, haurà de complir les prescripcions tècniques i d'equipament que sobre aquest tema estableix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesura en temps real i la resta d'obligacions que estableix la regulació del sector elèctric per al tipus d'instal·lacions en què aquestes s'enquadren.  
5. Condicionat al pagament de l'Impost sobre Transmissions Patrimonials Oneroses i Actes Jurídics Documentats, davant de l'Agència Tributària Valenciana, en relació amb el contracte subscrit per a la disponibilitat dels terrenys, que s'haurà de presentar en aquest servei territorial en el termini d'1 mes des de la notificació d'aquesta resolució.  
6. Segons l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no ha de ser superior a dotze (12) mesos i es comptarà des de l'endemà de la notificació de la present resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada davant d'aquest òrgan, que s'haurà d'acompanyar a aquest efecte de la documentació justificativa de la demora i del cronograma de treballs previstos per al nou termini sol·licitat.  
La pròrroga de l'autorització no podrà concedir-se si excedeix la/les data/dates de caducitat dels permisos d'accés i connexió a la xarxa elèctrica corresponents a la instal·lació.  
7. La titular de la present resolució estarà obligada a comunicar a aquest òrgan, per registre electrònic i amb l'adequada diligència, les incidències dignes d'esment que es produïsquen durant l'execució.  
8. La titular de la present resolució ha de complir els deures i les obligacions derivats de la legislació de prevenció de riscos laborals vigent durant la construcció.  
9. Sense perjudici del que preveu l'article 12.4 del Decret 88/2005, de 29 d'abril, personal tècnic en la matèria adscrit a aquest servei territorial o a la direcció general amb competències en matèria d'energia podrà fer les comprovacions i les proves que considere necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
  
10. Finalitzades les obres de construcció de les instal·lacions, la titular, en el termini màxim de deu dies hàbils, ha de sol·licitar l'autorització d'explotació provisional per a proves segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i en els termes que estableix l'article 12 del Decret 88/2005, de 29 d'abril.  
11. Amb aquesta sol·licitud s'han de presentar els certificats de direcció i final d'obra, subscrits per una persona facultativa competent, que acrediten que s'adeqüen als reglaments tècnics en la matèria, segons estableix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els esmentats certificats de direcció i final d'obra no estiguen visats pel corresponent col·legi professional, s'acompanyaran de l'oportuna declaració responsable segons el que indica la Resolució de 22 d'octubre de 2010, de la Direcció General d'Energia, publicada en el DOGV núm. 6389, de data 3 de novembre de 2010.  
  
12. Igualment, s'ha de presentar la documentació requerida segons l'ITC-LAT 04 del Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió; l'ITC RAT-22 del Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
Així mateix, s'acompanyarà de la cartografia de la instal·lació executada, en el format que establisca l'òrgan substantiu.  
13. La persona titular té l'obligació de constituir una garantia econòmica per al compliment de l'obligació de desmantellament de la instal·lació i restauració dels terrenys i el seu entorn, per un import de 90.651,49 € (noranta mil cinc-cents sis-cents cinquanta-un euros amb quaranta-nou cèntims), que correspon al 5 % del pressupost d'execució material del projecte tècnic, i que s'haurà d'acreditar la seua deguda constitució (aportant la carta de pagament corresponent) amb la sol·licitud d'autorització d'explotació provisional de la instal·lació, requisit indispensable per a poder atorgar-la.  
La garantia haurà de depositar-se en l'Agència Tributària Valenciana, de la qual serà beneficiari aquest Servei Territorial d'Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis on se situen els grups generadors) i que es deposita per al compliment de l'obligació de desmantellament de la instal·lació i restauració dels terrenys i el seu entorn.  
Aquesta garantia es cancel·larà quan la persona titular de la instal·lació acredite el compliment de les obligacions a les quals està afecta.  
14. L'autorització d'explotació provisional no es podrà concedir si les instal·lacions de connexió a la xarxa de distribució o transport no es troben finalitzades i s'ha sol·licitat l'autorització d'explotació, de manera que l'entrada en servei de la central elèctrica puga ser efectiva.  
  
15. Una vegada obtinguda l'autorització d'explotació provisional, la titular ha de sol·licitar la inscripció prèvia en el registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que determina l'article 41 quant a la caducitat i cancel·lació d'aquesta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'aquesta.  
16. Finalitzades les proves de les instal·lacions amb resultat favorable, la titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en anteriors punts.  
17. Una vegada obtinguda l'autorització d'explotació definitiva, la titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny.  
18. No sol·licitar les autoritzacions d'explotació dins del termini suposarà la caducitat de les autoritzacions concedides.   
19. La titular de la instal·lació té l'obligació de desmantellar la instal·lació i restituir els terrenys i l'entorn afectat una vegada caducades les autoritzacions, o pel tancament definitiu de la instal·lació. Ha d'obtindre autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
S'informa que la transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la present resolució requereixen una autorització administrativa prèvia d'acord amb el que recull el Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no podran transmetre's les autoritzacions concedides mentre la central no es trobe completament executada i haja obtingut l'autorització d'explotació.  
Tal com s'indica en l'article 38 del DL 14/2020, la concessió de la llicència urbanística municipal obligarà la persona titular o propietària de la instal·lació, sense perjudici de l'exacció dels tributs que legalment corresponga per la prestació del servei municipal o per l'execució de construccions, instal·lacions i obres, a pagar el corresponent cànon d'ús i aprofitament en sòl no urbanitzable i a complir la resta de compromisos assumits i determinats en la llicència corresponent.  
  
El respectiu cànon d'ús i aprofitament l'establirà l'ajuntament en la corresponent llicència, per una quantia equivalent al 2 % dels costos estimats de les obres d'edificació i de les obres necessàries per a la implantació de la instal·lació (el pressupost d'execució material del total de la instal·lació ascendirà a 1.813.029,69 € [un milió huit-cents tretze mil vint-i-nou euros amb seixanta-nou cèntims]). El cànon es reportarà d'una sola vegada quan s'atorgue la llicència urbanística, però l'ajuntament podrà acordar, a sol·licitud de l'interessat, el fraccionament o l'ajornament del pagament, sempre dins del termini de vigència concedit. L'atorgament de pròrroga del termini no comportarà un nou cànon urbanístic.  
L'ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa, en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per aquest concepte s'integraran en el patrimoni municipal del sòl.  
Segons el que estableix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.  
  
Quart  
Aprovar el pla de desmantellament de la instal·lació i de restauració del terreny i l'entorn afectat, el pressupost del qual ascendeix a 58.571,66 € (cinquanta-huit mil cinc-cents setanta-un euros amb seixanta-sis cèntims) i amb l'abast següent:  
La metodologia que se seguirà per al desmantellament de les instal·lacions de la planta solar és la següent:  
a) S'identificaran les diferents fases de desmantellament i restauració.  
b) Posteriorment, es definiran les labors específiques de cada àrea i es justificaran i valoraran econòmicament els mesuraments que s'han fet.  
c) A continuació, es desenvolupa el pla de restauració, amb la valoració econòmica d'aquesta.  
d) Finalment, es quantifiquen i es valoren els residus generats en els treballs de desmantellament.  
Considerant totes les instal·lacions i infraestructures pertanyents al projecte, es diferencien les fases següents:  
1. Desconnexió de la instal·lació de BT i MT.  
2. Desmantellament dels equips i edificis.  
3. Desmantellament dels mòduls fotovoltaics i estructura suport.  
  
4. Desmantellament de la línia d'evacuació d'energia.  
5. Desmantellament de les instal·lacions auxiliars de la planta.  
6. Restauració vegetal i paisatgística.  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el DL 14/2020.  
  
Cinqué  
De conformitat amb el que disposa l'article 31 del DL 14/2020, ordene:  
- La publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant.  
  
- La publicació en el lloc d'internet de la Conselleria d'Economia Sostenible, Sectors Productius, Comerç i Treball, en l'apartat d'Energia i Mines (https://cindi.gva.es/va/web/energia/alacant, en valencià, i https://cindi.gva.es/es/web/energia/alacant, en castellà).  
- La notificació/comunicació de la present resolució a la titular i a totes les administracions públiques o organismes i empreses de serveis públics o serveis d'interés general que hi han intervingut, o hi han hagut d'intervindre, en el procediment d'autorització, les que han emés, o deguen emetre, el condicionat tècnic al projecte d'execució, així com a la resta interessats en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
De conformitat amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públiques com privades, que siguen necessàries obtindre per part del sol·licitant per a l'execució i posada en marxa de la instal·lació a la qual es refereix la present resolució, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, aquesta autorització s'emet sense perjudici de tercers i deixant fora de perill els drets particulars.  
Serà causa de revocació d'aquesta resolució, previ tràmit de l'oportú procediment, l'incompliment o la inobservança de les condicions expressades en aquesta, la variació substancial de les característiques descrites en la documentació presentada o l'incompliment o no manteniment dels pressupostos o requisits essencials o indispensables, legals o reglamentaris, que s'han tingut en compte per al seu atorgament, així com qualsevol altra causa que degudament i motivadament ho justifique. En particular, la caducitat dels permisos d'accés i connexió suposarà la ineficàcia de les autoritzacions que s'atorguen en aquesta resolució.  
  
  
Contra aquesta resolució, que no posa fi a la via administrativa, es pot interposar un recurs d'alçada davant de la Direcció General d'Indústria, Energia i Mines, en el termini d'un mes, comptat a partir de l'endemà d'aquell en què tinga lloc la notificació de la present, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
Alacant, 11 de maig de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.